ΓΡΑΠΤΗ ΕΡΩΤΗΣΗ P-0099/00

υποβολή: Francesco Musotto (PPE-DE) προς την Επιτροπή

(18 Ιανουαρίου 2000)

Θέμα: Η κατάσταση στην Κροατία μετά τις εκλογές της 3ης Ιανουαρίου 2000

Λαμβάνονταςπόψη τη στρατηγική σημασία της Κροατίας λόγω του μεσολαβητικού ρόλου που μπορεί να διαδραματίσει για τη σταθεροποίηση της περιοχής, καθώς και τον ευρωπαϊκό προσανατολισμό της χώρας αυτής, με τις ακόλουθες ερωτήσεις επιδιώκεται η διευκρίνιση της στάσης την οποία σκοπεύει να τηρήσει η Επιτροπή έναντι της νέας κροατικής κυβέρνησης.

Η Ευρωπαϊκή Ένωση προτίθεται να συγκροτήσει συμβουλευτική επιχειρησιακή ομάδα, ώστε να επιταχυνθεί η προπαρασκευαστική δραστηριότητα της Κροατίας για στενότερες σχέσεις με την Ένωση;

Τι θα πράξει η Ευρωπαϊκή Ένωση για να προσεγγίσει τη νέα κροατική κυβέρνηση, η οποία έχει ήδη δώσει σημεία ανοίγματος απέναντί της;

Θα εφαρμοστεί πλήρως στην Κροατία το πρόγραμμα Phare;

Θα ενεργήσει η Ευρωπαϊκή Ένωση με ταχύτητα, προκειμένου να στηρίξει τις νέες πλειοψηφικές δυνάμεις στη λεπτή αυτή μεταβατική φάση;

Απάντηση του κ. Patten εξ ονόματος της Επιτροπής

(8 Φεβρουαρίου 2000)

Η Επιτροπή συμμερίζεται πλήρως τις απόψεις του αξιότιμου μέλους σχετικά με τη γεωστρατηγική σημασία της Κροατίας και τον κεντρικό ρόλο που έχει η χώρα αυτή για τη σταθερότητα της όλης περιοχής. Η Επιτροπή θεωρεί ότι τα αποτελέσματα των εκλογών και ο τρόπος διεξαγωγής τους ανοίγουν μία νέα εποχή στην προσπάθεια εκδημοκρατισμού της Κροατίας. Οι δηλώσεις και οι πρώτες κινήσεις της νέας ηγεσίας της Κροατίας είναι πολύ ενθαρρυντικές προς το σημείο αυτό. Η Επιτροπή είναι πεπεισμένη ότι ο νέος δρόμος θα οδηγήσει σύντομα, σε περίπτωση που η κυβέρνηση συνεχίσει να τον ακολουθεί στο τέλος της διεθνούς απομόνωσης της χώρας και ελπίζει ότι το ισχυρό μήνυμα για εκδημοκρατισμό που έστειλαν οι κροάτες θα γίνει επίσης παράδειγμα και για άλλους λαούς και χώρες της περιοχής.

Η Ένωση άρχισε ήδη να στέλνει τα πρώτα ενθαρρυντικά πολιτικά σήματα προς βελτίωση των σχέσεων με την Κροατία και θα δείξει την πρόθεσή της να συνεργαστεί με μία πλήρως δημοκρατική Κροατία. Ο πρόεδρος της Επιτροπής πραγματοποίησε επίσκεψη στην Κροατία στις 14 Ιανουαρίου 2000 και ο αρμόδιος για τις εξωτερικές σχέσεις επίτροπος εξετάζει το ενδεχόμενο να την επισκεφθεί το ταχύτερο δυνατό. Το Συμβούλιο Γενικών Υποθέσεων της 24ης Ιανουαρίου 2000 κάλεσε το νέο πρωθυπουργό της Κροατίας να παραστεί στην προσεχή σύσκεψή του από 14 έως 20 Φεβρουαρίου και αποφάσισε τη σύσταση μικτής συμβουλευτικής ομάδας εργασίας Κοινότητας/Κροατίας που θα αποτελεί τεχνικό όργανο για την ουσιαστική αναβάθμιση της επικοινωνίας με την Κροατία και ένα πρώτο μέσο παροχής βοήθειας με στόχο τη δημιουργία στενότερων σχέσεων μεταξύ Κροατίας και Κοινότητας. Το Συμβούλιο συζητά προς το παρόν τους όρους εντολής της εν λόγω ομάδας εργασίας και θα αποφασίσει σύντομα την ημερομηνία της πρώτης της συνεδρίασης.

Όσον αφορά την κοινοτική βοήθεια, η Επιτροπή εξετάζει τη δυνατότητα να προβεί σε αξιολόγηση κατά τα μέσα Φεβρουαρίου 2000 προκειμένου να εντοπιστούν οι ανάγκες και να οριστούν προτεραιότητες. Η αλλαγή της πολιτικής στήριξης στο πλαίσιο του Phare αφενός η οποία πρόκειται εξάλλου να τροποποιηθεί σημαντικά όσον αφορά τις χώρες της περιοχής κατά το 2000 και η δημιουργία συμβατικών σχέσεων αφετέρου, θα εξαρτηθούν αποκλειστικά από τη θέση της νέας κυβέρνησης σχετικά με τις πολιτικές εκκρεμότητες και την πρόοδο που θα επιτύχει στην πράξη στο θέμα αυτό. Η Επιτροπή είναι έτοιμη ναποβάλει τις απαραίτητες προτάσεις την κατάλληλη στιγμή.